Nicolai Wammen (S), 2004-03-12:
At åbne for genmodificerede organismers indtog i vores landbrugsproduktion er et meget stort skridt, som kræver grundig omtanke.
Der skal ikke herske tvivl om, at Socialdemokratiet synes, det er særdeles betænkeligt på det nuværende grundlag at tillade gmo på de danske marker.
Socialdemokratiet er på den baggrund en stor forkæmper for det moratorium, som i øjeblikket eksisterer i EU, og som betyder, at der ikke i dag kan dyrkes gmo-afgrøder på danske marker.
Når vi i disse dage vender blikket mod Bruxelles, bliver man dog desværre mødt med indtrykket af, at det ikke kan gå hurtigt nok for Europa-Kommissionen at få sat gmo-toget på skinner.
I Socialdemokratiet mener vi i stedet, at der er behov for eftertanke og forsigtighed.
Den danske regering bør derfor med al kraft stå for en offensiv dansk linje, og vi opfordrer derfor regeringen til fortsat at arbejde hårdt på, at moratoriet opretholdes. Når dette er sagt, må vi desværre erkende, at der er en sandsynlighed for, at vi meget snart kan komme til at se EU-beslutninger, der vil give genmodificerede afgrøder adgang til de danske marker.
I en sådan situation er det for Socialdemokraterne helt afgørende, at det sker på baggrund af en meget streng fortolkning af sikkerhed og beskyttelse af forbrugerne og den danske natur.
Vi skal sikre, at dansk landbrug og ikke mindst økologisk landbrug fortsat kan producere og eksportere gmo-fri produkter, som forbrugerne kan have tillid til, og som har en fremtid på markedet.
Forbrugerne skal ikke risikere at komme til at købe katten i sækken.
Der skal være tale om et reelt valg og en reel tryghed.
Forslaget, vi behandler i dag, er et skridt på vejen, men der er bestemt også en lang række mangler, som det er afgørende at vi får set nærmere på. Lad mig i den forbindelse indledningsvis sige, at forsigtighedsprincippet må være det bærende, og at Socialdemokratiet vil arbejde for, at det kommer til at stå
tydeligere.
Dette er gmo-producentens ansvar og risiko, og derfor stemte vi også imod, da regeringen og Dansk Folkeparti vedtog, at promilleafgiftsfondene skal kunne betale for gmo-forurening, for her sendes regningen videre til nogle, som ikke har ansvaret for den.
Det er samtidig helt utilstrækkeligt, hvis kompensationsordningen ikke dækker økologernes store udgifter til genomlægning af økologiske marker, som er blevet skadet af gmo, eller hvis de tilfælde, hvor der sker skader på økologiske afgrøder, som anvendes i egen produktion, ikke er omfattet.
Høringssvarene understreger herudover, at en bagatelgrænse for skader på 5.000 kr. er for høj.
Jo højere grænsen er, jo mere vil det ramme især de små landbrug med en lille omsætning, og Socialdemokratiet mener ikke, det er rimeligt.
Når en landmand skal arbejde med gmo, er det også bydende nødvendigt, at sikkerhedsreglerne overholdes, da lovbrud kan få fatale konsekvenser. Socialdemokratiet mener derfor, at man bør undersøge muligheden for ved grove lovovertrædelser at frakende retten til dyrkning af gmo-afgrøder i en længere periode end de foreslåede 5 år.
I lyset af de mange relevante og meget saglige høringssvar, som er indkommet, og de mange diskussioner, der er gået forud for dette lovforslag, finder Socialdemokratiet det helt nødvendigt med en særdeles grundig udvalgsbehandling, hvor de mange forskellige problemstillinger og forslag til forbedringer kan blive undersøgt til bunds.
Socialdemokratiet vil derfor lade denne udvalgsbehandling og den videre proces i EU afgøre vores endelige stillingtagen til regeringens forslag.
Dette er nemlig en sag, der kræver meget grundig overvejelse.
Hensynet til den danske natur, økologien og forbrugernes frihed til at vælge må ikke overskygges af blind begejstring for ny teknologi eller chancen for hurtige penge.
Det er alfa og omega, at vi også i fremtiden kan bevare den store tillid
til de danske fødevarers sikkerhed og kvalitet, som vi har brugt så mange år på at opbygge.